หากใครกำลังมองหาคาเฟ่เก๋ สไตล์มินิมอลแล้วละก็...ไม่ควรพลาดร้านนี้ค่ะ ร้าน Printa Café ตั้งอยู่ที่ถนนปั้น ใกล้ๆวัดแขกย่านสีลม ถนนปั้นเข้าได้ทั้งทางสาทร และสีลมค่ะ ตัวร้านอยู่ในซอยเล็กๆอีกทีนึง แต่ว่าหากมาทางสีลมจะใกล้กว่าเพราะอยู่ต้นซอย 

ร้านเปิดตั้งแต่ 07.30 – 18.00 น. 
Last Order 17.30 น. ค่ะ 
เปิดทุกวันยกเว้นวันพฤหัสบดี 

คาดว่าลูกค้าส่วนมากจะเป็นชาวต่างชาติเพราะมี Hostel ใกล้ๆ ไม่ก็หนุ่มสาวออฟฟิส เรื่องที่จอดรถหากมาวันธรรมดาไม่แนะนำให้จอดในซอยหรือข้างถนนนะคะ อาจถูกล็อคล้อได้ ใกล้สุดก็อาคารวรวัฒน์ โครงการบ้านสีลม และ Tops สีลม ซึ่งมีค่าใช้จ่ายทุกทีค่ะ หากมารถสาธารณะมาลง BTS ศาลาแดง ต่อรถเมล์(ผ่านทุกสาย นั่งได้หมด) หรือ BTS สุรศักดิ์ นั่งวิน/เดินค่ะ 

บรรยากาศภายในร้านโปร่ง เพดานสูงมาก เน้นสีขาวกับสีน้ำตาลอ่อน ติดกระจกทำให้รู้สึกกว้างขึ้น นอกจากอาหาร ขนมหวานและเครื่องดื่มยังมีแว่นตาขายด้วยค่ะ

แลกดีลมาได้ เซ็ตสุดคุ้ม จาก 340 บาท เหลือ 270 บาท แอบดูเมนูอื่นๆ ราคาอาหารจานหลักตกจานละ 200 บาทขึ้นไป

Spaghetti Olio Bacon – จานนี้คือสปาเกตตี้ผัดน้ำมันมะกอก จานน่ะใหญ่ แต่เส้นสปาเกตตี้ไม่เยอะเท่าไหร่ หมุนๆวนๆไม่กี่ทีก็หมด เบคอนเลยดูเยอะขึ้นมาทันที มีผักร็อคเกตและและพาเมซานชีสโรยมา หน้าตาอาหารค่อนข้างดี ถ่ายรูปสวย รสชาติอาหารโอเค ทานได้ ติดที่กินๆไปแล้วรู้สึกเลี่ยนนิดนึง 7/10 

French Fries – จัดใส่จานไม้พร้อมซอสมะเขือเทศ เนื่องจากมาแต่ร้านเปิดเลยได้ช้านิดหน่อย เฟรนฟรายทอดกรอบดี ไม่อมน้ำมัน โรยเกลือมาเล็กน้อย ส่วนตัวชอบซอสมะเขือเทศของร้านนี้เพราะข้นมาก เปรี้ยวกำลังดี ได้รสมะเขือเทศจริงๆ ไม่ใช่น้ำซอสเหลวๆ 9/10 

Red Sala Soda – ใส่แก้วมีหูจับทรงเก๋ๆ ตกแต่งด้านบนด้วยลูกเชอร์รี่และใบสะระแหน่ ที่คนน้ำเป็นรูปแว่นตาน่ารัก รสชาติทั่วๆไป ไม่ได้กลิ่นหอมของสละเลยแม้แต่น้อย 6/10 

ส่วนของรสชาติถือว่าธรรมดา ไม่แย่ ยังไม่รู้สึกติดใจเป็นพิเศษ แต่แนะนำคนอ่านให้มาลองเพราะติดใจพนักงานที่ร้าน เนื่องจากแพรเป็นลูกค้ารายแรก และใช้ดีล ทางร้านไม่มีอิดออดใดๆ แถมยังมาขอโทษล่วงหน้า บอกว่าแม่ครัวกำลังเตรียมของ อาจจะช้าไปบ้าง ซึ่งแพรไม่ได้คิดมากอะไร เรื่องเล็กน้อยแต่สร้างความประทับใจได้ ที่ชอบอีกอย่างคือบรรยากาศร้านสบายมากๆ ชิลสุดๆ เปิดเพลงบรรเลง ทำให้รู้สึกผ่อนคลายดีค่ะ 